7.2.2023.
LV
Eiropas Savienības Oficiālais Vēstnesis
C 47/135 Trešdiena, 2022. gada 6. jūlijs
ES pamatvērtībās nostiprināta multilaterālisma atjaunošana
1. atzinīgi vērtē Komisijas un PV/AP kopīgo paziņojumu Parlamentam un Padomei par ES ieguldījuma stiprināšanu uz noteikumiem balstītā multilaterālismā; uzskata, ka šis paziņojums ļoti tieši sekmē un virza tālāk pārdomu procesu par ES ārpolitikas turpmāko virzību, sākot ar tik svarīgo, bet vienlaikus arī vispārīgo apņemšanos veltīt centienus efektīva multilaterālisma īstenošanai, kā noteikts 2003. gada Eiropas drošības stratēģijā, un beidzot ar pārdomām par to, kā efektīva multilaterālisma vērtību un mērķi savienot ar principiālu pragmatismu un nepieciešamību veicināt un aizsargāt ES intereses un vērtības, kā noteikts 2016. gada globālajā ES ārpolitikas un drošības politikas stratēģijā; atgādina, ka labākā stratēģija multilaterālisma aizsardzībai ir to atjaunot, padarot to iekļaujošāku, noturīgāku un efektīvāku;
2. atbalsta kopīgajā paziņojumā pausto apgalvojumu, ka Padomei ir jāizmanto Līguma noteikumi, kas ļauj konstruktīvi atturēties un kopējās ārpolitikas un drošības politikas jomā pieņemt lēmumus ar kvalificētu balsu vairākumu; uzsver nepieciešamību turpmākajos ES Līgumu grozījumos nostiprināt kvalificēta vairākuma balsošanu ārpolitikas jautājumos, jo tas ļautu ES kļūt par efektīvāku pasaules mēroga rīcībspēku;
3. piekrīt Komisijai un PV/AP, ka ES ir jābūt uzstājīgākai, īstenojot savas intereses un veicinot universālās vērtības, uz kurām tā balstās, un tāpēc ir vienisprātis, ka ES ir jāaizsargā un jāstiprina šīs vērtības, noteikumos balstīta kārtība un multilaterālisms, lai garantētu vienlīdzīgus rīcības apstākļus starptautiskajai sabiedrībai, nodrošinot platformu iekļaujošam politikas dialogam, sadarbībai un konverģencei un panākot politiskas reakcijas, ko atbalsta starptautiskā sabiedrība kopumā un kas patiešām var dot rezultātus;
4. uzsver, ka ir ārkārtīgi svarīgi, lai ES stiprinātu ārējās darbības un diplomātijas instrumentu kopumu, papildinot to ar saviem autonomiem instrumentiem, palielinot savu spēju būt globālam rīcībspēkam un paust vienotu nostāju, lai labāk aizstāvētu multilaterālismu, tostarp izveidojot Eiropas Diplomātisko akadēmiju, kā to nesen aicinājis Eiropas Parlaments; atkārtoti aicina iekļaut jauno Eiropas “Bauhaus” kā jaunu instrumentu ES ārējās darbības instrumentu kopumā un kā noderīgu kultūras un publiskās diplomātijas instrumentu, kas ir būtisks, lai veicinātu vērtībās balstītu multilaterālu kārtību un stiprinātu starptautiskās partnerības;
5. norāda, ka ES spēj izstrādāt ļoti efektīvus un iekļaujošus regulatīvos standartus savam vienotajam tirgum, un uzskata, ka ES būtu arī savas ārējās darbības satvarā jācenšas šādus standartus popularizēt kā konceptuālu pamatsistēmu un ieguldījumu diskusijā par efektīviem globāliem regulatīvajiem standartiem; atgādina, ka Līguma par Eiropas Savienību (LES) 24. pantā ir norādīts, ka “uzticības un savstarpējas solidaritātes garā dalībvalstis aktīvi un konsekventi atbalsta Savienības ārpolitiku un drošības politiku” un ka tās “atturas no jebkādas rīcības, kas ir pretrunā Savienības interesēm vai varētu liegt tai būt iedarbīgam, vienotam spēkam starptautiskās attiecībās”; pauž bažas par dažu dalībvalstu darbībām, piemēram, divpusēju diplomātisku iniciatīvu īstenošanu ar trešām valstīm, kas var būt pretrunā LES 24. panta noteikumiem;
6. uzskata, ka Eiropas Savienībai arī turpmāk jādarbojas kā nelokāmam un spēcīgam multilaterālisma aizstāvim pasaulē un jāizvairās no darbībām, kas kaitē šo mērķu īstenošanai; tomēr secina, ka ES, lai saglabātu savas konkurences priekšrocības, ir jāreaģē uz globālajām norisēm, piemēram, pieaugošo sadrumstalotību, tirdzniecības kā ieroča izmantošanu un protekcionismu;
7. uzskata, ka ES būtu jāizmanto centieni rast risinājumus globālām problēmām, piemēram, klimata pārmaiņām, vai veicināt stabilitāti un mieru, raugoties uz to kā iespēju izvērst plašākas diplomātiskas attiecības ar trešām valstīm, ar kurām ne vienmēr ir uzreiz iespējams dialogs un sadarbība citos politiskos jautājumos;
8. aicina ES kļūt uzstājīgākai un stratēģiskākai, risinot aizvien lielākus globālos draudus; uzsver, ka, ņemot vērā strauji mainīgo ģeopolitisko situāciju, pasaule atrodas krustcelēs un pastāv risks, ka multilaterālās iestādēs dominēs nedemokrātiski režīmi; prasa multilaterālos forumos stingri apņemties aizsargāt demokrātiju un pamattiesības un rīkoties, lai šo apņemšanos pildītu;